Faf skuldig aan balknoeieryFaf du Plessis. Foto: AP Photo/Rick Rycroft Du Plessis is tydens Dinsdag se verhoor deur David Becker, voorheen hoof van die Internasionale Krieketraad se regspan, verteenwoordig. Die verhoor het in Adelaide in Australië plaasgevind. Du Plessis is met sy volle wedstrydfooi vir die toets beboet. Hy mag egter in die derde toets wat Donderdag begin, speel. Die Internasionale Krieketraad (IKR) het vroeër in ŉ verklaring gesê die voorval het verlede Dinsdagoggend, die vierde en laaste dag van die toets, plaasgevind. Die liggaam sê die televisiebeeld wys duidelik hoe Du Plessis speeksel van ŉ peperment – ŉ kunsmatige middel in die konteks van balversorging op die veld – aan die bal smeer, met die doel om die toestand en dus die “gedrag” van die bal te verander. Die IKR het Du Plessis Vrydag amptelik aangekla dat hy met die bal tydens die tweede toets in Hobart gepeuter het. ♦ In Australië loop die gemoedere hoog ná die vernederende reeksoorwinning. Die Australiese pers, moontlik in ŉ poging om die aandag van die swak vertoning van hulle span af te lei, het al verskeie pogings aangewend om ŉ onderhoud met of net ŉ aanhaling van Du Plessis te kry. Dit het gelei tot ŉ stampery met die Proteas se sekuriteitsmanne wat die joernaliste van Du Plessis af moes wegkeer. Daar was al meer as een so ŉ onaangenaamheid. ♦ As Suid-Afrika die derde toets ook wen, sal dit die eerste keer in Australiese krieketgeskiedenis wees dat ŉ besoekende span in ŉ toetsreeks skoonskip maak. ♦ Die Australiese krieketbase het ses veranderinge aan hulle toetsgroep aangebring. Dit sluit drie debutante in. Dit is die eerste keer sedert 1984 dat Australië ses veranderinge aanbring. Die Australiese span: Steve Smith (kaptein), Jackson Bird, Peter Handscomb, Josh Hazlewood, Usman Khawaja, Nathan Lyon, Nic Maddinson, Matt Renshaw, Chadd Sayers, Mitchell Starc, Matthew Wade en David Warner.